## L’aeroport de Castelló aconseguix en juliol el seu millor registre mensual i supera per primera vegada els 40.000 passatgers en un mes

*** En els set primers mesos de l’any es comptabilitzen 176.779 passatgers, que representen un 11,5 % més que en el mateix període de 2024
* El director general d’Aerocas, Justo Vellón, destaca que les xifres corroboren la millor campanya estival en la trajectòria de l’aeroport**

L’aeroport de Castelló ha comptabilitzat el mes de juliol un total de 41.433 passatgers, el millor registre mensual en la trajectòria de la instal·lació, que ha superat per primera vegada els 40.000 passatgers en un mes.

El director general d’Aerocas, Justo Vellón, ha manifestat que les xifres del mes passat “evidencien la bona marxa de la campanya estival, en la qual l’aeroport opera el major nombre de rutes i vols regulars de la seua història”.

Justo Vellón ha destacat la fita que suposa ultrapassar la barrera dels 40.000 passatgers en un mes i ha recordat l’objectiu anual d’aconseguir per primera vegada els 300.000 usuaris.

Els 41.433 passatgers de juliol milloren en un 14 % la xifra del mateix mes de 2024. En l’acumulat dels set primers mesos, es comptabilitzen 176.779 passatgers, un 11,5 % més que en el mateix període de l’any anterior.

L’aeroport de Castelló opera este estiu 14 rutes regulars, quatre més que en la campanya estival de 2024. Les línies vigents connecten amb Berlín, Milà, Londres, Brussel·les, Düsseldorf Weeze, Porto, Bucarest, Madrid, Astúries, Bilbao, Budapest, Cracòvia, Cluj i Palma.

Fecha: 07/08/2025